
BOSNA I HERCEGOVINA

REPUBLIKA SRPSKA

OSNOVNI SUD U TESLIĆU

Broj: 87 0 K 033648 21 K 

Teslić, 24.02.2022. godine
U IME REPUBLIKE SRPSKE!

Osnovni sud u Tesliću, po sudiji Đuričić Dragani, kao sudiji pojedincu, uz učešće Đukarić Mire kao zapisničara, u krivičnom predmetu optužene V. M., zbog krivčnog djela nepostupanje po zdravstvenim propisima za vrijeme epidemije iz člana 195. stav 1. Krivičnog zakonika Republike Srpske, povodom optužnice Okružnog javnog tužilaštva u Doboju broj T15 0 KT 0032419 21 od  09.02.2021.godine nakon održanog ročišta za razmatranje sporazuma o priznanju krivice i ročišta za izricanje krivičnopravne sankcije, održanih dana 24.02.2022.godine u prisustvu Okružnog javnog tužioca Todorović Vaje, branioca optužene, advokata Tufegdžić Miodraga iz Doboja i optužene lično, donio je dana 24.02.2022.godine i istog dana javno objavio sljedeću

P R E S U D U


OPTUŽENA: V. M, do sada neosuđivana, 

K r i v a   j e

Što je,


 Dana 16.01.2021. godine oko 21:30 časova, u ulici Cara Dušana u Tesliću, za vrijeme pandemije zarazne bolesti kod ljudi, proglašene od strane Svjetske zdravstvene organizacije dana 11.03.2020. godine, kao odgovorno lice, vlasnik – preduzetnik Kafe bara „F.“ Teslić, izdvojena jedinica noćni klub, postupila suprotno odredbama iz člana 10. Zaključka o sprovođenju mjera za reagovanje na pojavu bolesti izazvane novim virusom korona (Covid-19) u Republici Srpskoj, Republičkog štaba za vanredne situacije Vlade Republike Srpske, broj 66-1/21 od 13.01.2021. godine, kojim je propisano da subjekti koji pružaju usluge iz oblasti ugostiteljstva, umjetnosti i zabave, su dužni organizovati svoj rad uz primjenu propisanih epidemioloških mjera od strane JZU „Instituta za javno zdravstvo Republike Srpske“ sa posebnom pažnjom na ograničenje broja lica u objektu u zavisnosti od površine prostora i uz obavezno poštovanje propisane fizičke distance, a koji Zaključak je donesen na osnovu člana 45. tačka b), g) i z) Zakona o zaštiti i spasavanju u vanrednim situacijama, („Službeni glasnik Republike Srpske“, broj 121/12 i 46/17), i člana 43. Zakona o zaštiti stanovništva od zaraznih bolesti, („Službeni glasnik Republike Srpske“, broj 90/17, 42/20 i 98/20), te Odluke o proglašenju vanredne situacije za teritoriju Republike Srpske, („Službeni glasnik Republike Srpske“, broj 25/20), a na prijedlog Ministarstva trgovine i turizma Republike Srpske, dozvolila da u navedenom objektu istovremeno boravi 162 lica, iako je znala da u noćnom klubu „F.“ istovremeno može boraviti 90 lica, što odgovara površini objekta od 225m2 , 
dakle, za vrijeme pandemije zarazne bolesti nije postupila po propisima, odlukama i naredbama kojima se određuju mjere za njeno suzbijanje ili sprečavanje,

čime je počinila krivično djelo Nepostupanje po zdravstvenim propisima za vrijeme epidemije iz člana 195. stav 1. Krivičnog zakonika Republike Srpske, pa joj sud na osnovu tog člana i uz primjenu odredaba člana 49. i 50. Krivičnog zakonika Republike Srpske iziče
NOVČANU KAZNU


u iznosu od 1.500,00KM (hiljadupetstotina konvertibilnih maraka), a koju kaznu je optužena dužna da plati u roku od 30 dana od dana pravosnažnosti presude. 


Ukoliko optužena ne plati novčanu kaznu u ostavljenom roku sud će narediti njeno prinudno izvršenje u postupku koji je propisan zakonom. Ako novčana kazna putem prinudnog izvršenja ne bude naplaćena u roku od 1 (jedne) godine, sud će donijeti odluku o zamjeni novčane kazne kaznom zatvora, na način da se 50,00 KM zamijeni jednim danom kazne zatvora. 


Na osnovu člana 99. stav 1. Zakona o krivičnom postupku Republike Srpske optužena se obavezuje da  na ime troškova krivičnog postupka plati paušal sudu u iznosu od 150,00 KM, u roku od 30 dana od dana pravosnažnosti presude .
